Komisijos sprendimas
1999 m. rugsėjo 9 d.
iš dalies keičiantis Sprendimus 79/491/EEB ir 80/765/EEB, nustatančius vynuogynų pagrindinių tyrimų ir tarpinių tyrimų duomenų perrašymo į automatizuotai nuskaitomą formą kodeksą ir tipines taisykles
(pranešta dokumentu Nr. C(1999) 2703)
(1999/661/EB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. vasario 5 d. Tarybos reglamentą (EEB) Nr. 357/79 dėl vynuogynų statistinių tyrimų [1] su paskutiniais pakeitimais, padarytais Tarybos reglamentu (EB) Nr. 2329/98 [2], ypač į 4 straipsnio 2 ir 4 dalį, 5 straipsnio 5 ir 6 dalį ir į 6 straipsnio 4 dalį,
(1) kadangi Tarybos reglamente (EEB) Nr. 357/79 numatyta, kad valstybės narės pateikia Komisijai vynuogynų pagrindinių ir tarpinių tyrimų rezultatus lentelių sąvado forma, suskirsčiusios juos pagal geografinius vienetus;
(2) kadangi Tarybos reglamente (EEB) Nr. 357/79 numatyta, kad valstybės narės, apdorojančios vynuogynų tyrimų rezultatus elektroniniu būdu, pateikia rezultatus Komisijai automatizuotai nuskaitoma forma;
(3) kadangi Komisija Sprendimu 79/491/EEB [3] dėl pagrindinių tyrimų ir Sprendimu 80/765/EEB [4] dėl tarpinių tyrimų nustatė geografinius vienetus, pagal kuriuos vynuogynų tyrimų rezultatai yra suskirstomi, ir suteikė jiems kodus;
(4) kadangi dėl tam tikrų pokyčių, įvykusių valstybių narių geografiniuose vienetuose, pasirodė būtina pakeisti Sprendimo 79/491/EEB II priedą ir Sprendimo 80/765/EEB II priedą, kad valstybės narės galėtų perduoti vynuogynų pagrindinių ir tarpinių tyrimų rezultatus;
(5) kadangi šiame sprendime numatytos priemonės atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dėl pokyčių, įvykusių valstybių narių geografiniuose vienetuose, Sprendimo 79/491/EEB II priedas ir Sprendimo 80/765/EEB II priedas keičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 1999 m. rugsėjo 9 d.